钦定古今图书集成/明伦汇编/人事典/第104卷 > 《杂诗二首》同前
## 钦定古今图书集成/明伦汇编/人事典/第104卷 > 《杂诗二首》同前

漫漫秋夜长，烈烈北风凉。展转不能寐，披衣起彷徨。
彷徨忽已久，白露沾我裳。俯视清水波，仰看明月光。
天汉回西流，三五正纵横。草虫鸣何悲，孤雁独南翔。
郁郁多悲思，绵绵思故乡。愿飞安得翼，欲济河无梁。
向风长叹息，断绝我中肠。

又

“西北有浮云，亭亭如车盖。惜哉时不遇，适与飘风会。
吹我东南行，行行至吴会。”吴会非我乡，安得久留滞。
弃置勿复陈，客子常畏人。